Diari Oficial de la Generalitat Valenciana


Sumari del DOGV 5175, del 12-01-2006 (2005/14883)

ORDE de 30 de desembre. de 2005, de la Conselleria de Benestar Social, per la qual s'aproven les bases i es convoquen ajudes per a finançar projectes d'inversió en equipament, reforma i construcció de centres d'atenció a persones amb discapacitat per a l'any 2006.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5175

Data del DOGV
:   12-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14068


Data del document
:   30-12-2005

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda als discapacitats
    * suport econòmic
    * discapacitat
    * equipament social
    * servei social

ORDE de 30 de desembre. de 2005, de la Conselleria de Benestar Social, per la qual s'aproven les bases i es convoquen ajudes per a finançar projectes d'inversió en equipament, reforma i construcció de centres d'atenció a persones amb discapacitat per a l'any 2006. [2005/14743]
  
Els centres d'atenció a persones amb discapacitat estan obligats a prestar uns servicis de qualitat, el nivell d'exigència dels quals és creixent per estar vinculats a actuacions en matèria de rehabilitació i atenció especialitzada, necessitant de forma periòdica i permanent la millora de les seues instal·lacions, equipaments o béns amb este fi. Els processos de millora continuada, elevació de la qualitat, renovació de béns i servicis són, a més, un imperatiu quan es tracta de promoure el benestar i la qualitat de vida de les persones amb discapacitat.
  
En este sentit, la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, establix que la Generalitat Valenciana consignarà els crèdits necessaris per a contribuir al desenrotllament i a la millora de les actuacions que efectuades per les entitats locals redunden en benefici de les persones amb discapacitat.
  
Així mateix, cal el suport econòmic per a possibilitar i introduir processos de millora i inversió, amb l'adquisició d'equipament o reformes de centres d'atenció a persones amb discapacitat que estan promoguts i sent gestionats per les pròpies entitats, organitzacions i associacions d'iniciativa social sense ànim de lucre, algunes de les quals van ser pioneres en el seu sector i l'antiguitat del qual, així com els elevats costos econòmics que comporta qualsevol projecte d'inversió en infraestructures, equipament o reforma, retardaria o impossibilitaria la seua implantació sense estes ajudes. Per això la subvenció per a la col·laboració econòmica en el finançament d'estos projectes, que tenen com a beneficiàries estes entitats, a més del seu interés social, redunda molt directament i a curt termini en les persones usuàries d'estos.
  
D'altra banda, l'existència d'una àmplia xarxa de recursos i centres d'acció social per a l'atenció de les persones amb discapacitat, així com el compliment adequat dels objectius previstos legalment i de les limitacions que, amb vista al reconeixement d'obligacions pot assumir la Generalitat, d'acord amb les directrius fixades en la corresponent Llei de pressupostos de la Generalitat, fa ineludible sotmetre la concessió d'estes ajudes al règim de concurrència competitiva, d'acord amb els principis de publicitat, transparència, objectivitat, igualtat i no discriminació.
  
Amb l'objectiu de fomentar totes les actuacions que redunden en benefici d'una major i millor prestació de servicis d'atenció les persones amb discapacitat, esta orde té, per tant, com a objecte convocar i regular ajudes econòmiques per a finançar projectes d'inversió d'equipament, reforma i construcció de centres d'atenció a persones amb discapacitat en general. Igualment és objecte de la present Orde el cofinançament a través del Programa Operatiu Feder 2000-2006, eix 05, mesura 09, destinat a la construcció, reforma i equipament de centres d'atenció diürna per a les persones amb discapacitat.
  
Per això, i fent ús de les facultats que conferix l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, l'article 35.e) de la Llei 5/1983, de 30 de desembre, del Govern Valencià, i el Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Article 1. Objecte
  
1. La present Orde té com a objecte establir les bases reguladores per a la concessió de subvencions, en règim de concurrència competitiva, destinades a les entitats locals i entitats sense ànim de lucre, que siguen titulars de centres d'atenció a persones amb discapacitat en l'àmbit de la Comunitat Valenciana, a fi de finançar inversions de:
  
a. Adquisició d'equipaments.
  
b. Realització d'obres de reforma
  
c. Realització d'obres de construcció.
  
2. S'assimila i se subjectarà al règim d'adquisició d'equipament, el condicionament o l'adequació d'instal·lacions, l'adquisició d'elements de les quals supere el cost de la mà d'obra d'instal·lació.
  
S'entendrà per obres de reforma aquelles que apareixen definides en l'article 123, apartats 3, 4 i 5 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.
  
El condicionament d'infraestructures se sotmetrà al règim d'obres de reforma, sempre que implique eliminació de barreres o millora de l'accessibilitat, amb realització d'obres fixes en immobles.
  
Article 2. Convocatòria
  
S'aprova la convocatòria per a la concessió d'estes ajudes per a l'any 2006, d'acord amb el que disposen les Bases, que consten en l'annex de la present Orde.
  
Article 3. Finançament.
  
1. El finançament de les ajudes previstes en esta orde es realitzarà a càrrec del crèdit consignat en el programa pressupostari 313.40, línia de subvenció T3106, arreplegat en l'Avantprojecte de Llei de Pressupostos de la Generalitat per a l'any 2006, quedant condicionat la realització del gasto a l'existència de crèdit adequat i suficient.
  
2. Les inversions en equipaments, reforma i construcció en centres d'atenció diürna, que a continuació s'indiquen podran ser cofinançats amb Fons Estructurals de la Unió Europea (Programa Operatiu Feder 2000-2006, eix 05, mesura 09) per a actuacions en els següents tipus de centres:
  
- Centres d'Estimulació Precoç o d'Atenció Primerenca.
  
- Centres ocupacionals.
  
- Centres de dia per a persones amb discapacitat.
  
- Centres de dia específics per a malalts mentals crònics.
  
- Centres de Rehabilitació i Integració Social per a Malalts Mentals Crònics (CRIS).
  
3. En funció del cost i duració de la inversió subvencionada, les ajudes regulades en la present convocatòria podran tindre caràcter de gasto plurianual.
  
Disposicions addicionals
  
Primera
  
Les ajudes objecte d'esta convocatòria queden condicionades a l'existència de crèdit adequat i suficient en els Pressupostos de la Generalitat, per a l'exercici 2006.
  
A este efecte, es publicarà una resolució de la consellera de Benestar Social en el Diari Oficial de la Generalitat Valenciana per mitjà de la qual es farà pública la línia pressupostària que sufragarà estes ajudes, així com els seus imports.
  
Segona
  
Les subvencions atorgades d'acord amb les presents bases seran relacionades i publicades en el Diari Oficial de la Generalitat Valenciana mitjançant una resolució de la consellera de Benestar Social, indicant el beneficiari, la quantitat concedida, la finalitat de la subvenció i el crèdit pressupostari a què s'han imputat.
  
Tercera
  
En tot allò no regulat en la present Orde caldrà ajustar-se al que disposen els preceptes declarats bàsics de la Llei 38/2003, de 17 de novembre, General de Subvencions, en el Text Refós de la Llei d'Hisenda Pública de la Generalitat Valenciana, sempre que el precepte no haja sigut desplaçat pels de caràcter bàsic continguts en la Llei General de Subvencions, així com en la resta de normativa estatal i autonòmica que siga d'aplicació.
  
Els aspectes regulats en la present Orde s'aplicaran sense perjuí de totes les normes que regixen el règim jurídic de l'administració de la Generalitat i les seues entitats autònomes, especialment en matèria pressupostària.
  
Quarta
  
Les ajudes a les entitats locals amb més de 20.000 habitants tenen caràcter subsidiari, ateses les competències que la Llei 7/1985, de 2 d'abril, Reguladora de les Bases del Règim Local, els atribuïx en matèria de servicis socials. En les restants, es tindrà en compte la col·laboració prestada per les respectives diputacions provincials, d'acord amb el que preveu l'article 7.3 de la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials de la Comunitat Valenciana i l'article 36 de la mencionada Llei de Bases del Règim Local.
  
Quinta
  
Quan les entitats sol·licitants es facen publicitat, a través de qualsevol mitjà de comunicació, dels centres subvencionats totalment o parcialment per les ajudes a què es referix esta orde, serà obligatori fer-hi constar explícitament que es tracta d'un centre subvencionat per la Generalitat.
  
Als locals dels centres subvencionats caldrà exposar en lloc visible la placa d'identificació i homologada, en la qual s'indique la seua condició de subvencionat per la Generalitat, quan l'ajuda siga superior al 50% del cost.
  
Així mateix, és obligatòria la instal·lació de tanca informativa o de cartell homologat, ajustat al que disposa el Reglament (CE) NÚM. 1159/2000, de 30 de maig del 2000, sobre les activitats d'informació i publicitat en relació amb les intervencions dels Fons Estructurals, en les inversions que són objecte de subvenció cofinançada pel Fons Europeu de Desenrotllament Regional (FEDER) de la Unió Europea, segons el que disposen les oportunes resolucions de concessió d'ajudes a infraestructures, reforma i equipament de centres d'atenció diürna.
  
Disposicions finals
  
Primera
  
S'autoritza la subsecretària de la Conselleria de Benestar Social i el director general d'Integració Social de Discapacitats, a dictar totes les instruccions que calga per al desenrotllament de la present Orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
No obstant això, no es dictarà cap resolució sobre les sol·licituds d'ajuda, a l'empara d'esta, mentres no es publique en el Diari Oficial de la Generalitat Valenciana la resolució esmentada en la disposició addicional primera.
  
Tercera
  
Contra les bases de la present convocatòria es podrà interposar potestativament recurs de reposició davant del mateix òrgan que l'ha dictat en el termini d'un mes comptador des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/98, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
València, 30 de desembre de 2005
  
La consellera de Benestar Social
  
ALICIA DE MIGUEL GARCÍA
  
ANNEX I
  
Bases que regulen el règim d'ajudes d'equipament, reforma i construcció per a centres d'atenció a persones amb discapacitat per a l'any 2006.
  
TÍTOL I
  
Procediment
  
Primera. Sol·licitants
  
Podran sol·licitar ajudes per a projectes d'inversió (equipament, reforma i construcció) de centres d'atenció a persones amb discapacitat, les entitats locals o les entitats d'iniciativa social sense ànim de lucre, titulars dels centres, que es troben inscrits en el Registre de Titulars d'Acció Social, Entitats i Centres, de la Conselleria de Benestar Social.
  
Segona. Requisits previs que hauran de complir els sol·licitants
  
Podran sol·licitar les ajudes els titulars de centres d'atenció a persones amb discapacitat que en el moment de la publicació de la present Orde, complisquen els requisits següents:
  
1. En el cas de sol·licitar ajudes per a equipament:
  
a) En casos de centres en funcionament, hauran de disposar de l'autorització del centre, d'acord amb allò que s'ha assenyalat en el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de Funcionament dels Servicis i Centres d'Acció Social, a la Comunitat Valenciana), i en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.
  
b) Centres que no hagen entrat en funcionament i que requerisquen l'equipament per a la seua obertura i que complisquen tots els requisits previstos en la normativa vigent relacionats amb la construcció/reforma del centre. En este cas, es requerix que el projecte de l'obra haja sigut objecte d'informe favorable per l'Oficina Tècnica de la Conselleria de Benestar Social i que la memòria justificativa de la necessitat que es presente s'ajuste al que disposa la normativa vigent en matèria d'equipament de centres d'atenció a persones amb discapacitat.
  
2. En el cas de sol·licitar les ajudes de reforma i construcció es requerix la presentació del corresponent projecte tècnic, que haja sigut supervisat de conformitat per l'Oficina Tècnica de Projectes i Obres de la Conselleria de Benestar Social amb data anterior a la publicació de la present Orde, o que dispose d'informe favorable sobre el projecte tècnic, memòria o pressupost de les obres a realitzar, d'acord amb la documentació tècnica exigida per la normativa vigent, amb anterioritat a la finalització del termini de presentació de sol·licituds, o que estiga en fase de ser supervisat amb la documentació completa amb anterioritat a la dita data, sense que es trobe paralitzat l'expedient per causa imputable a l'interessat.
  
Tercera. Documentació que caldrà presentar amb la sol·licitud
  
A la sol·licitud, d'acord amb el model que figura en l'annex, firmada pel titular o representant de l'entitat de servicis socials, s'adjuntarà:
  
1. En les sol·licituds d'equipament:
  
1.1. Pressupost detallat de tres cases subministradores de l'equipament que es pretén adquirir, amb memòria justificativa de la necessitat.
  
1.2. En els casos assenyalats en l'apartat 1.a) de la base segona, s'adjuntarà certificat de finalització d'obres, o, si és el cas, document en què s'especifique el seu termini previst de finalització.
  
1.3 Ajudes sol·licitades a altres organismes, públics o privats, amb especificació d'estes i la quantia atorgada en cas de concessió.
  
2. En les sol·licituds de reforma i construcció:
  
2.1. Projecte tècnic complet, amb tota la documentació prevista en les normes de caràcter legal o reglamentari.
  
Únicament quan es tracte d'obres de reparació o de conservació, que no impliquen reforma o reparacions que afecten elements estructurals, podrà aportar-se com a documentació una memòria valorada o pressupost d'obra desglossat per conceptes, acompanyat de la justificació de la necessitat de l'obra i de la partida o partides de l'obra que es consideren prioritàries.
  
2.2. Certificat del representant de l'entitat que les obres per a les quals es demana la subvenció no estan finalitzades amb anterioritat a l'1 de gener del 2006.
  
2.3. Certificat del representant de l'entitat en què conste:
  
- Pressupost de contracta.
  
- Ajudes sol·licitades a altres organismes, públics o privats, amb especificació d'estes i la quantia atorgada en cas de concessió.
  
- Programa d'actuació, del desenrotllament de les obres, la duració prevista, amb descripció de terminis mensuals i el desglossament pressupostari d'acord amb estos.
  
2.4. En el cas que les obres ja estiguen adjudicades/iniciades:
  
- Contracte d'obres.
  
- Programa d'actuació, conseqüència de l'adjudicació d'obres, amb indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cada un dels exercicis per als quals se sol·licita la subvenció.
  
Quarta. Lloc i termini de presentació
  
1. Les sol·licituds d'ajuda es presentaran, junt amb la documentació requerida, en la direcció territorial de Benestar Social de la província on radique el centre per al qual se sol·licita la subvenció, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, modificada per la Llei 4/1999, de 13 de gener.
  
2. El termini de presentació de les sol·licituds serà de 45 dies hàbils, comptadors des de l'endemà a la publicació d'esta orde en el Diari Oficial de la Generalitat Valenciana.
  
Quinta. Instrucció
  
1. Una vegada rebudes les sol·licituds, les direccions territorials de Benestar Social verificaran que estes reunixen els requisits per a poder ser tramitades.
  
2. Quan la sol·licitud no reunisca els requisits assenyalats en l'article 70 de la Llei 30/1992, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es notificarà i requerirà l'entitat interessada, amb indicació de la causa que impedix la continuació del procediment, perquè en el termini de 10 dies, esmene la falta o adjunte els documents preceptius, amb indicació que, si així no ho fera, se li tindrà per desistida de la seua petició, amb resolució prèvia que haurà de ser dictada a este efecte.
  
3. L'òrgan competent per a la resolució de l'expedient, a la vista de la documentació existent en cada un d'estos i de les obligacions que s'adquirixen per la concessió de l'ajuda, podrà demanar els informes als organismes i a les entitats que crega oportú i efectuar les comprovacions que consideren sobre l'exactitud de tot això.
  
4. Per a la valoració i concessió d'estes ajudes, es constituirà una comissió de valoració d'àmbit territorial autonòmic, constituïda pels membres següents: el cap d'Àrea d'Integració Social de Discapacitats, que actuarà com a president; els/les caps de Servici de Discapacitats i de Malalts Mentals Crònics i els caps de Secció de Discapacitats de les direccions territorials de Benestar Social, que actuaran com a vocals; i un tècnic, que actuarà com a secretari, amb veu sense vot, alçant acta de les seues sessions.
  
Sexta. Criteris de concessió de les subvencions
  
1. La concessió de les ajudes i subvencions s'efectuarà conforme a les prioritats següents:
  
a) Adquisició d'equipaments.
  
1) Equipaments de centres que es preveja la seua finalització amb anterioritat al 30 de juny del 2006, i que requerisquen l'equipament per a la seua obertura.
  
2) Equipaments de centres en funcionament, per a la seua adaptació al compliment de la normativa vigent.
  
b) Realització d'obres de reforma
  
3) Equipaments i reformes de centres en funcionament, per a la seua adaptació al compliment de la normativa vigent.
  
2) Els projectes de reforma que s'adeqüen a les necessitats existents en funció de la demanda i d'altres possibles recursos en la zona.
  
c) Realització d'obres de construcció.
  
1) Projectes d'obres de construcció de centres, que disposen del preceptiu informe favorable de l'Oficina Tècnica de la Conselleria de Benestar Social, amb anterioritat a la data de terminació del termini de terminació de sol·licituds, en el cas d'obres noves.
  
2) Construcció d'edificis que substituïsquen centres existents d'atenció especialitzada a discapacitats que no reunisquen condicions per a la seua autorització, i la seua estructura i la seua situació no aconselle dur a terme reformes en estos.
  
1. Respecte de cada un dels criteris assenyalats en l'apartat anterior, es donarà prioritat a les sol·licituds en què siga major el percentatge de finançament del sol·licitant en relació amb el cost total de l'equipament, reforma o construcció per al qual se sol·licita l'ajuda, proporció que servirà per a determinar en la respectiva resolució de concessió, les quanties percentualment expressades que corresponga finançar a la Conselleria de Benestar Social i a l'entitat sol·licitant.
  
2. Quant a la quantificació de les ajudes, els costos de les obres i instal·lacions s'adequaran als preus en vigor fixats per l'Institut Valencià de l'Edificació o, si no n'hi ha, per l'organisme que tinga atribuïdes competències en esta matèria. Respecte als materials i a les instal·lacions per als quals se sol·licita subvenció respondran a qualitats mitjanes segons mercat.
  
Sèptima. Exclusions
  
Queden expressament exclosos d'estes ajudes els conceptes següents:
  
1. Equipaments i obres de centres d'atenció a persones amb discapacitat ja subvencionats en exercicis anteriors pel mateix concepte.
  
2. Equipaments adquirits i obres acabades amb anterioritat a l'1 de gener del 2006.
  
3. Equipaments per a obres en curs d'execució, excepte aquelles en què estiga prevista la seua finalització amb anterioritat al 30 de juny de l'any 2006.
  
Octava. Resolució
  
1. Es delega en el director general d'Integració Social de Discapacitats la resolució de les sol·licituds que es presenten a l'empara de la present orde.
  
2. El termini màxim per a resoldre i notificar les sol·licituds serà de 3 mesos comptadors des de la data de publicació de la resolució que determine els crèdits i les línies pressupostàries destinats al seu finançament.
  
Transcorregut el dit termini sense que haguera notificat resolució, caldrà entendre desestimada la sol·licitud formulada per l'interessat, d'acord amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, i això sense perjuí de l'obligació legal de resoldre sobre la petició formulada.
  
No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Generalitat Valenciana de la resolució de la consellera de Benestar Social que done publicitat a este increment.
  
2. La resolució de concessió determinarà l'import global de l'obra projectada i el finançament parcial que corresponga, tant a la Conselleria de Benestar Social, com a l'entitat subvencionada, expressada percentualment. També es faran constar les quanties que corresponguen als dits percentatges.
  
L'import de les subvencions concedides no podrà, en cap cas, aïlladament o en concurrència amb subvencions o ajudes d'altres ens públics o privats nacionals o internacionals, superar el cost real de l'activitat per a la qual es concedix l'ajuda.
  
En el cas que ajudes concedides tinguen caràcter plurianual, l'eficàcia de la seua concessió quedarà condicionada a l'existència de crèdit adequat i suficient en els pressupostos de la Generalitat corresponent a l'exercici per al qual es concedix.
  
Novena. Recursos
  
1. La resolució que es dicte a l'empara de la present convocatòria esgota la via administrativa i en la seua contra podrà interposar-se recurs potestatiu de reposició en el termini d'un mes comptador des de l'endemà de la seua notificació.
  
2. Davant de la desestimació per silenci administratiu, podrà interposar-se contra l'acte presumpte idèntic recurs en el termini de tres mesos, comptadors des que haguera finalitzat el termini per a dictar i notificar la resolució expressa que s'indica en el número dos de la base octava.
  
3. Tot això sense perjuí que en ambdós supòsits, l'interessat puga interposar, directament recurs contenciós administratiu en la forma, el termini i les condicions fixades en l'article 46 de la Llei 29/1998, de 13 de juliol, reguladora de la dita jurisdicció, o qualsevol altre recurs que estime pertinent.
  
4. En el cas que l'entitat sol·licitant fóra una entitat local, caldrà ajustar-se al que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Desena. Obligacions dels beneficiaris de la subvenció.
  
Tots els sol·licitants d'ajudes adquirixen per la concessió d'estes, les següents obligacions inherents a la concessió de la subvenció:
  
1. Atendre els requeriments de l'òrgan competent en matèria d'integració social de persones amb discapacitat respecte als nivells de prestació dels servicis, havent de mantindre sempre una adequada qualitat en estos.
  
2. Facilitar als òrgans competents, a requeriment seu, tota la informació econòmica, fiscal, laboral, tècnica i de qualsevol tipus que els siga sol·licitada i que resulte necessària per a assegurar el bon fi de l'ajuda i la justificació del gasto, d'acord amb el que preveu la Llei 38/2003 de 17 de novembre, General de Subvencions.
  
3. No minorar ni anul·lar la consignació que s'haja previst inicialment en el seu pressupost per a este fi.
  
4. En el cas de concessió d'ajudes per a equipament:
  
4.1. Que el centre no varie la seua destinació en un període mínim de 10 anys.
  
2 . En els supòsits de la base segona, apartat 1 b), que el centre obtinga l'autorització de funcionament en el termini de 6 mesos des de la concessió de l'ajuda.
  
5. En el cas de concessió d'ajudes per a reforma i construcció:
  
5.1. Que el centre no canvie la seua destinació en un període mínim de 15 anys, des de la finalització de les obres.
  
5.2 Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si s'originen, en la seua execució. La dita aportació haurà d'acreditar-se en el termini de 30 dies següents a la notificació de la resolució, per mitjà d'un certificat de l'acord adoptat per l'òrgan competent de l'entitat pública o privada, cofinançadora, en què es comprometa per a l'exercici vigent el crèdit necessari. En cas de gasto plurianual l'entitat titular haurà d'aportar l'aprovació del dit gasto plurianual i la seua qualificació com a gasto obligatori.
  
5.3 Començar les obres en el termini màxim de tres mesos comptadors a partir de la notificació de la concessió de l'ajuda i, dins d'este termini, caldrà presentar el contracte d'obra, així com el programa d'actuació, conseqüència del dit contracte, que garantisca l'execució de les obres en l'exercici o exercicis per als quals es concedix la subvenció.
  
El dit programa d'actuació haurà de contindre indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cada un dels exercicis per als quals es concedix la subvenció, tenint en compte el termini màxim de justificació assenyalat en la present Orde.
  
5.4. Que el centre obtinga l'autorització de funcionament definitiu abans del termini d'un any des de la finalització de l'obra, d'acord amb allò que s'ha assenyalat en la disposició transitòria primera de la Llei 11/2003, de 10 d'abril.
  
Es podrà deixar sense efecte la subvenció concedida, amb reintegrament de les quantitats percebudes i l'exigència dels interessos de demora des del moment del pagament de la subvenció, a aquells centres que transcorregut el dit termini no disposen d'esta, per causa imputable a ells, o entren en funcionament sense haver obtingut la preceptiva autorització.
  
6. Comunicar a l'òrgan concedent la sol·licitud i, si és el cas, la percepció d'altres ajudes amb el mateix objecte o finalitat atorgades per altres administracions o ens públics o privats, tant nacionals com internacionals.
  
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
  
7. Acreditar amb anterioritat a dictar-se la proposta de resolució, que estan al corrent en les seues obligacions tributàries i amb la Seguretat Social en la forma prevista per l'Orde de 30 de maig de 1996, de la Conselleria d'Economia i Hisenda, sobre justificació del compliment d'obligacions tributàries i davant de la Seguretat Social pels beneficiaris de subvencions concedides a càrrec dels pressupostos de la Generalitat (DOGV núm. 2.275, de 21 de juny de 1996).
  
Sempre que l'interessat així ho autoritze, els certificats administratius en paper podran ser substituïts per certificats telemàtics o per transmissions de dades.
  
8. Sotmetre's a les actuacions de control financer que corresponguen a la Intervenció General i, si és el cas, als òrgans competents de la Unió Europea, en relació amb la subvenció.
  
Onzena. Modificació de la concessió.
  
1. Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres ajudes, podrà donar lloc a la modificació de la resolució de concessió per l'excés obtingut sobre el cost de l'activitat a desenrotllar.
  
2. Així mateix, la quantitat concedida en concepte de reforma i construcció es veurà reduïda, proporcionalment, d'acord amb la baixa en l'adjudicació de l'obra.
  
TÍTOL II
  
Del pagament i justificació de les subvencions
  
Dotzena. Del pagament i la justificació.
  
1. El pagament i la justificació d'estes ajudes es realitzaran d'acord amb allò que s'ha estipulat en l'article 47 bis 1.d) del Text Refós de la Llei d'Hisenda Pública de la Generalitat Valenciana i segons el que establixen els articles següents.
  
2. S'establix com a termini màxim de justificació d'estes ajudes el 15 de novembre de cada exercici econòmic en curs.
  
L'incompliment d'este requisit podrà donar lloc al desistiment sense efectes o a la minoració de l'ajuda corresponent a l'exercici en què este es produïsca, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.
  
Igualment, si la subvenció superara el cost real de l'obra, o si com a conseqüència de la disminució del cost global de l'obra projectada, s'haguera abonat un import superior al percentatge de participació de l'administració, també pertocarà el reintegrament de l'excés obtingut.
  
3. Excepcionalment, la Direcció General d'Integració Social de Discapacitats, podrà admetre per a ambdós tipus d'ajudes documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïsca a causes degudament justificades en l'expedient i no imputables al beneficiari de la subvenció.
  
Tretzena. Ajudes per a equipament
  
1. Els pagaments s'efectuaran contra la presentació de factures acreditatives del gasto realitzat, que hauran de reunir els requisits arreplegats en el Reial Decret 1.496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, 29-11-2003) i normativa de desplegament, junt amb les seues còpies.
  
Les dites còpies seran acarades en el registre d'entrada en què es presente l'escrit sol·licitant el pagament i es tornarà la factura original al beneficiari.
  
2. Les corporacions locals podran substituir l'esmentada documentació per un certificat expedit per l'interventor local en què consten les quantitats aplicades a la finalitat de la subvenció, amb detall exprés dels diferents conceptes subvencionats, unitats i imports parcials. Les esmentades quantitats han de trobar-se almenys en situació d'obligacions reconegudes i així ha de fer-se constar en la certificació.
  
Catorzena. Ajudes per a obres de reforma i construcció
  
1. Els pagaments s'efectuaran contra la certificació d'obra expedida per un tècnic competent, acompanyada de les corresponents factures, d'acord amb les condicions de finançament establit i d'acord amb el projecte presentat. Les dites certificacions es presentaran en tres exemplars conforme al model oficial i hauran d'estar aprovades per l'òrgan competent per a la contractació de les obres subvencionades.
  
2. La Conselleria de Benestar Social només abonarà l'import que corresponga al percentatge de cofinançament arreplegat en la resolució de concessió sobre les obres efectivament realitzades, de manera que si augmentara l'import global de l'obra, no s'incrementarà el percentatge que corresponga abonar a la Conselleria, i si, al contrari, aquell disminuïra, disminuirà en la mateixa proporció l'aportació de la Conselleria.
  
3. En tot cas, la Conselleria de Benestar Social abonarà per a cada certificació, exclusivament, la quantia corresponent al percentatge de finançament establit en la resolució de concessió.
  
4. El pagament d'estes ajudes exigix el compliment de les obligacions assenyalades en la base desena i específicament les contingudes en els seus apartats 5.2 i 5.3.
  
Quinzena. Desistiment sense efecte, minoració i reintegrament.
  
1. Escaurà deixar sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció, per incompliment de les obligacions i requisits que s'establixen en la present Orde, així com en els supòsits de causes de reintegrament que establix l'article 37 de la Llei 38/2003, de 17 de novembre, General de Subvencions.
  
2. Quant a les facultats de minoració o al desistiment sense efecte de les corresponents subvencions, caldrà ajustar-se al que disposa la corresponent resolució per la qual es deleguen competències en matèria de contractació administrativa i gestió economicopressupostària.
  
3. El procediment s'iniciarà d'ofici com a conseqüència de la iniciativa de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia. També s'iniciarà a conseqüència de l'informe del control financer emés pel Servici d'Intervenció.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar serà de tres mesos des del moment que va ser incoat l'expedient de desistiment sense efectes o de minoració.
  
La resolució dels procediments de revocació, reajustament, minoració, desistiment sense efecte o reintegrament esgotaran la la via administrativa.